钦定古今图书集成/明伦汇编/人事典/第023卷 > 淮南子 > 《俶真训》
## 钦定古今图书集成/明伦汇编/人事典/第023卷 > 淮南子 > 《俶真训》

“昔公牛哀转病也，七日化为虎。其兄掩户而入，觇之，
则虎搏而杀之。是故文章成兽，爪牙移易，志与心变，
神与形化。方其为虎也，不知其尝为人也。方其为人，
不知其且为虎也。”二者代谢舛驰，各乐其成形，狡猾
钝惛，是非无端，孰知其所萌？夫水向冬则凝而为冰，
冰迎春则泮而为水，冰水移易于前后，若周员而趋，
“孰暇知其所苦乐乎？”是故形伤于寒暑燥湿之虐者，
形死而神壮；神伤于喜怒思虑之患者，神尽而形有
馀。故“罢马之死也，剥之若槁；狡狗之死也，割之犹濡。”
是故伤死者其鬼娆，时既者其神漠，是皆不得形神
俱没也。夫圣人用心，杖性依神，相扶而得终始，是故
其寐不寝，其觉不忧。古之人有处混冥之中，神气不
荡于外，万物恬漠以愉静，搀抢衡杓之气，莫不弥靡
而不能为害。当此之时，万民猖狂，不知东西，含哺而
游，鼓腹而熙，交被天和，食于地德，不以曲，故是非相
尤。茫茫沈沈，是谓大治。于是在上位者，左右而使之，
毋淫其性，镇抚而有之，毋迁其德。是故仁义不布而
万物繁殖，赏罚不施而天下宾服，其道可以大美兴
而难以筭计举也。